**Dôvodová správa**

1. ***Všeobecná časť***

Poslanci za stranu Kotleba – Ľudová strana Naše Slovensko Marian Kotleba, Ján Kecskés, Martin Beluský a Milan Uhrík predkladajú do Národnej rady Slovenskej republiky návrh zákona, ktorým sa menia a dopĺňajú zákon č. 361/2004 Z. z. o dani z motorových vozidiel v znení neskorších predpisov a zákon č. 587/2004 Z. z. o Environmentálnom fonde v znení neskorších predpisov.

Cieľom uvedenej novely zákona je zatraktívniť pre podnikateľské prostredie nákup a registráciu vozidiel, ktoré využívajú alternatívne druhy paliva alebo iný, alternatívny spôsob ich pohonu. Ďalším cieľom je zaviesť dotácie na prestavbu vozidiel na dostupné alternatívne palivá pre fyzické osoby. Alternatívne palivá, ako LPG, CNG či iné druhy plynov sú z ekologického hľadiska oproti benzínu či nafte čistejšie palivá, ktoré výrazne menej zaťažujú životné prostredie.

V septembri 2015 začala celý svetom rezonovať kauza s emisiami, tzv. „diesel gate“. Išlo o používanie sporného softvéru, ktorý ovplyvňoval emisné výsledky testov automobilov.   
Po prepuknutí tejto kauzy sa začali objavovať ďalšie pochybnosti v metodike testovania automobilov na nimi produkované emisie a zaviedol sa nový cyklus s názvom WLTP. Tento cyklus má dlhšie skúšobné trasy a vyššie priemerné rýchlosti testovaných vozidiel. Výsledky testovania a zavedenie nového limitu vyprodukovaných emisií jednotlivých automobilov spustilo vlnu vyradenia motorizácií, resp. doplnenie ďalších aktívnych prvkov znižovania emisií   
do automobilov. Kým dodnes museli mať namontovaný tzv. filter pevných častíc len naftový motory, po novom ich musia mať aj tie benzínové.

Prestavby vozidiel jazdiacich na benzín na LPG, CNG či LNG nie sú na Slovensku žiadnou novinkou. Za niekoľko desiatok rokov sa tieto systémy zdokonaľujú a zefektívňujú. Dnes sú na takej úrovni, že jazda na LPG, CNG či LNG nie je prakticky rozoznateľná ako jazda na benzín. Výhoda prevádzky vozidla na plynový pohon má nielen ekonomický ale aj ekologický charakter.

|  |  |  |  |
| --- | --- | --- | --- |
| Ekologický prehľad jednotlivých typov palív vozidiel | | | |
| typ paliva | motorová nafta | benzín | LPG/CNG |
| produkcia sadzí alebo pevných častíc | áno | áno | nie |
| produkcia CO (EURO 5) | 0,50 g/km | 1,00 g/km | 0,80 g/km |
| produkcia CO (EURO 6) | 0,50 g/km | 1,00 g/km | 0,80 g/km |
| produkcia NOx (EURO 5) | 0,18 g/km | 0,06 g/km | 0,03 g/km |
| produkcia NOx (EURO 6) | 0,08 g/km | 0,06 g/km | 0,03 g/km |

Tabuľka č. 1 Prehľad typov palív vozidiel

Ako vyplýva z uvedenej tabuľky, spaľovacie motory využívajúce LPG alebo CNG na rozdiel   
od benzínových, či naftových motorov neprodukujú tuhé emisie, ako sú sadze, dym, prach a oxidy síry a ani olovnaté zlúčeniny. Obsahujú menej oxidu uhoľnatého CO, menej karcinogénov a jedovatých aromatických uhľovodíkov, napr. benzén alebo benzpyrén. Oproti jazde na benzín vyprodukuje jazda na LPG alebo CNG na jeden kilometer až o 20 % menej gramov CO2.

Európska únia si určila cieľ, že do roku 2020 bude každé jedno vozidlo vypúšťať najviac   
95 gramov CO2 na kilometer. V roku 2016 podľa analýzy Európskej environmentálnej agentúry priemerná hodnota produkovaného CO2 na Slovensku dosahovala 124,8 gramov na kilometer. S cieľom znižovať vyprodukované emisie sa Slovensko prihlásilo k záväzku Európskej únie a sľúbilo, že do roku 2020 bude jazdiť minimálne 10 % vozidiel na alternatívne palivá. Keďže v roku 2016 bolo na Slovensku evidovaných len 2,1 % vozidiel jazdiacich na alternatívne palivá, je evidentné, že svoj záväzok voči EÚ Slovensko nesplní.

Vzhľadom na vývoj ekologickej záťaže u nás, či vo svete navrhujeme zatraktívniť nákup a prevádzku vozidiel jazdiacich na alternatívny pohon či palivo najväčšej skupine vlastníkov vozidiel, teda podnikateľom, a to tým spôsobom, že vozidlá jazdiace na LPG, CNG, LNG alebo využívajú iné alternatívne palivo ako spôsob pohonu, budú oslobodené od dane z motorových vozidiel. Prerábka už existujúcich benzínových vozidiel na LPG, CNG, LNG či iné alternatívne palivo sa stane pre podnikateľské subjekty ekonomicky zaujímavá. Ako z hľadiska znižovania nákladov na prevádzku vozidiel, tak k z hľadiska znižovania produkovaných emisií.

Keďže fyzické osoby nie sú spravidla platcami dane z motorových vozidiel, zavádzame novú formu dotácie na prerábku vozidiel na inštalácie plynových technických zariadení. Každej fyzickej osobe tak vznikne nárok na dotáciu vo výške 500 eur pri prerábke vozidla na LPG alebo na CNG.

Predkladaný návrh zákona má veľmi pozitívny vplyv na životné prostredie.

***Osobitná časť***

**Čl. I**

K bodom 1 až 3

Rozširuje sa oslobodenie od dane z motorových vozidiel na vozidlá s alternatívnym pohonom.

K bodu 4

Legislatívno-technická zmena nadväzujúca na body 1 až 3 (zohľadňuje rozšírenie oslobodenia od dane z motorových vozidiel).

K bodu 5

Legislatívno-technická zmena nadväzujúca na body 1 až 3. Vypúšťa sa odsek, ktorý stratil opodstatnenie.

K bodu 6

Legislatívno-technická zmena nadväzujúca na body 1 až 3. Vypúšťa sa odsek, ktorý stratil opodstatnenie. Primerane sa tiež mení číslovanie odsekov.

**Čl. II**

K bodu 1

Legislatívno-technická zmena nadväzujúca na body 2 až 6.

K bodu 2

Rozširuje sa podpora o inštalácie plynových zariadení do vozidiel kategórie L, M a N.

K bodu 3

Definuje sa kompetencia riaditeľa fondu v prípade podpory inštalácie plynových technických zariadení do vozidiel.

K bodom 4 a 5

Legislatívno-technická zmena nadväzujúca na bod 2.

K bodu 6

Zavádza sa forma žiadosti o podporu na inštalácie plynových zariadení do vozidiel, jej výška a právny nárok žiadateľa.

**Čl. III**

Navrhuje sa účinnosť návrhu zákona od 1. januára 2019.